**moment sublim**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

aș vrea să-ți pun în căușul palmei

cenușa zilei de ieri

apoi să-ți urmăresc grația cu care minți

trecerea anilor

tu ai putea să-mi admiri eleganța

cu care bat câmpii

în timp ce eu am să-ți zidesc umbra

în trupul meu

după ce am să te invoc într-un moment sublim

de singurătate

te-aș ruga să-mi mai arăți odată

fața nevăzută a tăcerii

să-mi pot număra zilele

ca pe niște pietre de moară

apoi am să te las să mă cerți puțin

cu ochii larg șoptind

să nu mă doară prea adânc

cuvintele pașilor tăi plecând

din mine